ไฟแนนว์ทูเดย์
ข่าวลือมักถูกสร้างโดย &#8220;คนที่เกลียด&#8221; ถูกส่งต่อโดย &#8220;คนไม่คิด&#8221; และถูกเชื่อโดย &#8220;คนหูเบา&#8221;
27 พ.ค. 2556

ข่าวลือมักถูกสร้างโดย “คนที่เกลียด” ถูกส่งต่อโดย “คนไม่คิด” และถูกเชื่อโดย “คนหูเบา”
ต้องบอกว่า อื้ออึงทั้งกระทรวงการคลัง ว่า เจ๊ด้ง-สุภา ปิยะจิตติ รองปลัดกระทรวงการคลัง จะถูกปลดจากตำแหน่งประธานกรรมการพิจารณาการปิดบัญชีโครงการรับจำนำข้าวเปลือกปี 2554/2555 ของกระทรวงการคลังและธนาคารเพื่อการเกษตรและสหกรณ์การเกษตร (ธ.ก.ส.) ที่สรุปว่า โครงการรับจำนำข้าวที่เป็นผลงานโบแดงของรัฐบาลยิ่งลักษณ์ ชินวัตร ขาดทุนยับ 2 แสนล้านบาท งานนี้ไม่ใช่แค่ข่าวลือ เพราะเมื่อตรวจสอบกับบรรดาข้าราชการระดับสูงและบรรดาเลขาฯ หน้าใสแล้ว ทุกคนมีแต่พยักหน้าหงึกๆ ว่ากันว่า เจ๊ด้งโดนหนักขนาดมีโทรศัพท์สายตรงจากต่างประเทศมาต่อว่ายับเยินทีเดียว 
rr... แอบกระซิบสำหรับคนที่ซื้อสลากออมสินรุ่นฉลองครบรอบ 100 ปีของธนาคารออมสิน ที่มีให้ลูกค้าลุ้นโชคทองคำก้อนโต คนที่ซื้อต้องเปิดบัญชีเผื่อเรียกพิเศษไว้รอรับรางวัลด้วย เพราะมีคนโชคดีจับรางวัลได้ทองคำ 20 บาท แต่ไม่มีบัญชีเงินฝาก ทำให้ชวดรางวัลไป และหากได้รางวัลทองแล้วยังไม่มารับภายใน 90 วัน ทางธนาคารออมสินจะต้องโอนรางวัลให้กับมูลนิธิสายใจไทย หรือองค์กรการกุศลเพื่อช่วยเหลือสังคมไป ลุง ป้า น้า อา ตรวจสอบกันหน่อย
rr... ในที่สุด วรภัค ธันยาวงศ์ กรรมการผู้จัดการใหญ่ ธนาคารกรุงไทย ก็ขยับตัวเพื่อสร้างฐานลูกค้ารายย่อยของธนาคารรัฐแห่งนี้ให้กระชับจับต้องได้มากขึ้น จึงเจรจาดึงตัว “ประราลี รัตน์ประสาทพร” ผู้ช่วยผู้จัดการใหญ่อาวุโส ธนาคารไทยพาณิชย์ มานั่งในตำแหน่ง ที่ปรึกษากรรมการผู้จัดการใหญ่ คาดว่าไม่ช้าไม่นานต้องสไลด์มาคุมงานใหญ่ในธนาคารแน่นอน
สำหรับ “ประราลี” นั้น ถือว่ามีประสบการณ์เพียบทั้งจากธนาคารกรุงศรีอยุธยาและไทยพาณิชย์ จบการศึกษาปริญญาตรีและปริญญาโทด้านบริหารธุรกิจสาขาการเงินจากมหาวิทยาลัย Alabama มีประสบการณ์การบริหารงานในสถาบันการเงินชั้นนำหลายแห่งทั้งระดับประเทศและภูมิภาค เคยดูแลงานด้านการบริหารความสัมพันธ์ลูกค้า (CRM) วางแผนและพัฒนาข้อมูลและพฤติกรรมลูกค้าพัฒนาศักยภาพการบริหารงานด้านลูกค้าบุคคลของธนาคารไทยพาณิชย์มาก่อน 
พูดถึงธนาคารพาณิชย์ในขณะนี้ ถือว่าเป็นการสะสมขุนพลหนุ่มสาวให้เป็นผู้บริหารธนาคารในอนาคตกันอย่างจริงจัง ธนาคารไทยพาณิชย์นั้น มีรองกรรมการผู้จัดการใหญ่ 7 คน แต่มีผู้ช่วยผู้จัดการใหญ่มากถึง 48 คน ธนาคารกสิกรไทย นั้นมีรองกรรมการผู้จัดการ 12 คน แต่มีผู้ช่วยกรรมการผู้จัดการ 35 คน เรียกว่าฝึกคนให้พร้อมจริงๆ